Einnar konu flokkur?

Það er spennandi helgi prófkjöra framundan og reyndar fleira að gerast í pólitíkinni.

Prófkjör eru hjá Sjálfstæðisflokknum í Kraganum og Suðurkjördæmi. Hjá Samfylkingunni í Reykjavík, Norðvesturkjördæmi og í Kraganum. Svo er miðstjórnarfundur hjá Framsóknarflokknum og manni skilst að styttist í að Viðreisn birti heila framboðslista.

Skoðum aðeins Sjálfstæðisflokkinn – hitt seinna.

Þarna er ýmisleg óvissa í gangi. Hvernig Páli Magnússyni úr Vestmannaeyjum, fyrrverandi útvarpsstjóra, verður ágengt gegn Ragnheiði Elínu Árnadóttur iðnaðarráðherra. Pál nýtur stuðnings Vestmanneyinga, hann er þekktur maður og skörulegur, en því er teflt gegn honum að hann hafi verið útvarpsstjóri hjá RÚV, stofnun sem nýtur ekki endilega almennra vinsælda meðal Sjálfstæðismanna. Á þetta er minnt í grein eftir fyrrverandi formann SUS sem birtist í Fréttablaðinu í dag

Ragnheiður Elín gæti staðið nokkuð tæpt eftir brokkgenga ráðherratíð þar sem hún hefur þurft að glíma við hinn erfiða málaflokk ferðamennskuna. Hún kemur af Suðurnesjum og þar er auðvitað flest fólkið í kjördæminu. Þaðan kemur líka Ásmundur Friðriksson, sem þó er uppruninn í Eyjum. Ásmundur er umdeildur vegna skoðana sinna á útlendingamálum, en hann þykir hafa verið mjög duglegur innan kjördæmisins, farið víða og hitt marga.

Þingkonan Unnur Brá Konráðsdóttir hefur verið í barneignaleyfi og ekki beitt sér mikið í prófkjörinu. Hún er alveg á öndverðum meiði við Ásmund í flokknum.

Árni Johnsen er ekki sagður eiga mikinn séns.

Í Kraganum er Bjarni Benediktsson öruggur með fyrsta sætið, enginn býður sig fram gegn honum. Ragnheiður Ríkharðsdóttir sem var þungaviktarkonan hjá Sjálfstæðisflokknum í kjördæminu er hætt, en eftir næstu sætum sækjast meðal annars þingmennirnir Jón Gunnarsson, Vilhjálmur Bjarnason og Elín Hirst. Almennt er talið að Elín sé í einna mestri fallhættu.

Ásdís Halla Bragadóttir, fyrrverandi bæjarstjóri í Garðabæ, gerir prófkjörin og þá sérstaklega stöðu kvenna í þeim að umtalsefni á Facebook-síðu sinni. Hún spyr út í stjórnmálamenninguna innan flokksins og hvort hann verði það sem hún nefnir „einnar konu flokkur“. Ásdís telur sig greina það munstur að konur innan Sjálfstæðisflokksins séu felldar þegar þær fara að öðlast nokkra reynslu:

Spurningin sem er efst í mínum huga er hvort að það verði staðfest að flokkurinn sé og verði alltaf bara ,einnar konu flokkur? Það eru flokkar sem velja til forystu eina reynda konu en inn á milli eru ungar og efnilegar konur til að ásýndin verði ekki eins karllæg. Um leið og efnilegu konurnar eru komnar með meiri reynslu og gera tilkall til frekari áhrifa eða embætta er þeim ýtt til hliðar – og nýjar ungar konur valdar í þeirra stað. Ég geri alls ekki lítið úr efnilegu konunum – ég hef verið ein af þeim, bjartsýn, kraftmikil og kjörkuð. Ég hef mikla trú á þeim, ég styð þær og vona innilega að þær nái sem mestum árangri – en óttast að fáar þeirra verði langlífar innan flokksins ef ekki verður breyting á menningunni.

Ásdís Halla nefnir svo ýmis dæmi úr prófkjörunum undanfarið og framundan máli sínu til stuðnings og nefnir til að mynda stöðu Ragnheiðar Elínar, Unnar Bráar og Elínar Hirst:

* Í Reykjavík var niðurstaðan sú að varaformaður flokksins Ólöf Nordal fékk ágætis kosningu en segja má að sigurvegarinn hafi verið nýliðinn Áslaug Arna Sigurbjörnsdóttir sem er mikil vonarstjarna og efnileg. Sitjandi þingkona, Sigríður Ásthildur Andersen, fékk ekki eins góða kosningu og miðað við stöðu flokksins núna er hún ekki endilega í öruggu þingsæti.

* Í Norðvestur fékk nýliðinn Þórdís Kolbrún Reykfjörð Gylfadóttir frábæra kosningu enda ung og efnileg – og lenti hún í öðru sæti.

* Í Norðaustur náði sitjandi þingkona, Valgerður Gunnarsdóttir, ekki markmiðum sínum, karlar náðu bæði fyrsta og öðru sæti, og Valgerður dettur væntanlega út af þingi.

Á þessum fjórum framboðslistum sem nú liggja fyrir verður ein reynd þingkona í því sem myndi kallast ,öruggt þingsæti – hinar eru ungar og efnilegar.

* Í Suðvestur verður prófkjör nú á laugardaginn og þar er ein sitjandi þingkona í framboði, Elín Hirst, aðrar eru nýliðar á þessum vettvangi. Ég ætla að gerast svo djörf að spá því að Elín nái ekki ,öruggu þingsæti.

* Í Suður eru tvær sitjandi þingkonur, Ragnheiður Elín Árnadóttir ráðherra og Unnur Brá Konráðsdóttir sem báðar eru hoknar af reynslu. En hart er sótt að Ragnheiði og svo virðist vera sem í genum flokksins brjótist um það óþol að varla sé hægt að vera með of margar reyndar konur í áhrifastöðum. Miklu nær sé að velja til forystu karl, fjölmiðlamann, án reynslu af pólitík, til að fækka hugsanlegum kvenráðherrum.

Hvað gerist á laugardag verður fróðlegt að sjá.

Fá Ragnheiður og Unnur Brá þá glæsilegu kosningu sem þær eiga skilið? Eða er ósýnilega höndin svo sterk að ,einnar konu lögmálið verður enn og aftur ofan á?